‘ANC sal skeur as Zuma verwyder word’Pres. Jacob Zuma (31 Mei 2017) Foto: Elmond Jiyane/GCIS “Die ANC sal uit mekaar skeur indien pres. Jacob Zuma in hierdie stadium uit sy amp verwyder word.” Só het Gwede Mantashe, sekretaris-generaal van die ANC, Donderdag gesê. “Die ANC is onder beleg – met alle magte, insluitend vriendskaplikes, wat glo daar is net een oplossing tot die probleem, en dit is dat pres. Zuma moet bedank. Dit is al telkemale in die ANC bespreek. Ons terugvoer is dat, indien ons dit nou doen, die ANC uitmekaar geskeur sal word,” het hy aan die sentrale komitee van die National Union of Mineworkers in Pretoria gesê. “Dit is wat ons wil oplos. Ons het talle gebeure ondersoek en bevind dat, indien ons dit doen, sal die beweging uit mekaar skeur. Ons sal dadelik bly en tevrede wees, maar dit sal baie lank duur om die stukke van die beweging op te tel. Dit sal die ANC in dieper chaos dompel en die strukture van die beweging sal in verskeie streke verdeel. KwaZulu-Natal sal dadelik in twee verdeel.” Hy het gesê daar sal “chaos” wees in provinsies soos Noordwes en “ŉ ramp” in die Vrystaat. Mantashe het gesê die ANC se top leierskap het besluit om nie “te avontuurlustig” te wees oor die sensitiewe saak om Zuma te herroep nie. “As ons dit doen, sal almal vir ons hande klap. Almal sal bly wees, maar die beweging sal dadelik inmekaar stort. Die opsie wat ons gekies het, is om alles in te sit en eenheid in die beweging te bring vir ŉ suksesvolle konferensie in Desember.” Mantashe het die NUM toegespreek kort nadat die vakbond se leierskap Donderdag Zuma versoek het om te bedank en dat hy deur adjunkpresident Cyril Ramaphosa vervang moet word. Piet Matosa, president van NUM, het gesê Suid-Afrika het “sober leiers” nodig. “Die nasionale uitvoerende komitee van NUM het besluit dat Cyril Ramaphosa die volgende president van die ANC moet wees. Ons versoek dus hierdie sentrale komiteevergadering om hierdie besluit te ondersteun en te bevestig. Ons moet verseker dat Cyril Ramaphosa se verkiesingsveldtog ŉ sukses is. Dit is die boodskap wat ons aan ons takke en die ANC moet versprei. Ons wil iemand hê wat vir ons hoop kan bring en ons kan red van die huidige uitdagings.” Hy het Zuma versoek om te bedank. “Ons sê dus pres. Zuma moet bedank. Hy het versuim om te lei en ons land Suid-Afrika en die ANC te verenig.”